Fransk spisstalent klar for Arsenal
Den franske U20-landslagsmannen ble mandag kveld presentert på London-klubbens hjemmeside. Arsene Wenger bekreftet allerede i mai at de var i «detaljerte forhandlinger» om en overgang, og mandag kveld kom den offisielle bekreftelsen. - Sanogo er en god, ung signering for oss. Han har vist at han har potensial gjennom sine prestasjoner for Auxerre og for Frankrike U20 den siste tiden, sier Wenger til arsenal.com om 20-åringen som spiller U20-VM i Tyrkia for tiden. Der har han scoret to mål på tre gruppespillskamper. Frankrike møter vertsnasjonen Tyrkia i åttedelsfinalen tirsdag kveld. Det eneste som mangler før overgangen formelt er i orden, er å sluttføre registreringsprosessen. Sanogo slutter seg til sin nye klubb etter VM-deltagelsen. Den høyreiste spissen fikk sitt gjennombrudd for moderklubben denne sesongen med ti mål på 13 opptredener på nivå to i Frankrike. Totalt ble det elleve mål på 24 kamper for Auxerre, som han kom til som 14-åring.
Arsenal-fansen venter stadig på at Gonzalo Higuaíns (25) forventede overgang skal gå i orden. Dermed heter sommerens første spisskjøp på Emirates Yaya Sanogo (20).